Aalborg kommunes borgmester Thomas Kastrup-Larsen er rigtig glad for onsdagens melding fra regeringen, om at den støtter anlæggelsen af 3. limfjordsforbindelse. Nu skal der bare fart på processen, lyder det fra borgmesteren. Trafikken på tværs af fjorden har været et problem i rigtig lang tid, og kapaciteten har jo været brugt op rigtig længe, lyder det fra Thomas Kastrup-Larsen. -	Vi har jo de her daglige problemer med den fjordkrydsende trafik, så vi skal have en beslutning, og det skal være så hurtigt som muligt, siger han. Thomas Kastrup-Larsen understreger, det er vigtigt, Folketinget nu sørger for, der med sikkerhed kommer en ny forbindelse over fjorden ved Aalborg. -	I Aalborg og i Nordjylland har vi diskuteret det her i rigtig mange år. Nu har vi behov for at få det altalt og afsat pengene i et bredt forlig på Christiansborg, siger han. Hvornår den nye motorvejsforbindelse kan blive virkelighed, kommer til at afhænge af de politiske forhandlinger den kommende tid, men Aalborgs borgmester er sikker på, der er bred opbakning til en ny forbindelse ved Aalborg. Nordjylland vil presse på, både ved at Aalborg Alliancen bidrager med 600 millioner kroner til finansieringen, og via de mange lobbykontakter, de lokale politikere kan mobilisere, lyder det fra Thomas Kastrup-Larsen. Se TV-indslag fra TV2 NOrd

Opsummering:
Aalborgs borgmester Thomas Kastrup-Larsen vil lægge pres for en hurtig afgørelse om en ny forbindelse på tværs af fjorden ved Aalborg.